Старшыня сталічнага саюза прадпрымальнікаў і работадаўцаў, лідар клуба “Ротары” Уладзімір Карагін разам са сваім намеснікам Уладзімірам Сівухай прывезлі ў падарунак прыгожы партрэт Міхала Клеафаса Агінскага, вытканы іранскімі майстрамі. Уладзімір Карагін запланаваў правесці чарговае пасяджэнне саюза прадпрымальнікаў менавіта ў сценах Залескага палаца, каб прыцягнуць увагу бізнесменаў да патрабуючага аднаўлення, развіцця і напаўнення экспанатамі музея. Дырэктар мясцовага дабрачыннага фонду Ала Шыцікава нагадала прысутным, што колішнія гаспадары гэтых зямель Агінскія былі вядомымі мецэнатамі, шмат ахвяравалі на развіццё краю і падтрымку яго культуры і мастацтва.